1922-جی ایل ژوئن‌ین اورتالاریندا باش کوماندان غازی مصطفی کمال پاشا هوجوم قراری آلدی. بو قرار یالنیز اوچ نفرله پایلاشیلدی: جبهه  کوماندیری عصمت پاشا، باش قرارگاه رئیسی بیرینجی فوزی پاشا و میلّی مودافیعه  ناظیری کاظم پاشا.[9] اساس مقصد؛ کسکین سونوجلو بیر  دؤیوشون آردیندان دوشمنین ساواشما عزمینی و ایراده‌سینی تامامیله قیرماق ایدی.بؤیوک هوجوم و بو هوجومو تاجلاندیران باش کوماندان‌لیق مئیدان  دؤیوشو تورکیه قورتولوش ساواشی‌نین سون مرحله‌سینی و زیروه‌سینی تشکیل ائتدی. مصطفی کمال پاشا 3 ایل 4 آی مودتینده تورک میلتینی و اوردوسونو آددیم-آددیم هدفه چاتدیردی. تورک اوردوسونا قارشی باتی آنادولونو مودافیعه  ائتمگی پلان‌لاشدیران یونان اوردوسو؛ تخمیناً بیر ایل عرضینده گملیک کؤرفزیندن بیله‌جیک، اسکی‌شهر و افیون ‌قاراحیصار ویلایت‌لری‌نین دوغوسونا دوغرو بؤیوک مندرس چایی‌نین آردینجا اژه دنیزی نه دایانان مودافیعه  خطینی مؤحکم‌لندیردی. اوزل‌لیکله اسکی‌شهر و افیون بؤلگه‌لری هم ایستحکام، هم ده قوشون سایی باخیمیندان داها گوجلو ساخلانیلمیش، حتّی افیون‌ قاراحیصارین گونئی باتی‌سیندا کی  بؤلگه بیر-بیری نین آرخاسیندا بئش مودافیعه  خطی اولاراق تشکیل ائدیلمیشدیر.